আর সেই একাত্তরপরবর্তী বাঙ্গালিপ্রজন্ম আপন চোখে দেখেনি তারই লড়াকু পূর্বপুরুষের সর্বব্যাপি দীর্ঘ নয় মাসের জনযুদ্ধটির ভয়াবহতা।ছাপ্পান্ন হাজার বর্গমাইলে বাঙ্গালির ভূঁইমাটি কাঁপানো সর্বগ্রাসী মুক্তিযুদ্ধে পাকি-দানবের নখরে আগ্রাসনে বিধ্বস্ত বাংলার বিরান চিত্রটি দেখেনি নতুন প্রজন্মের বাঙ্গালি।তাদের জানতে দেওয়া হয়নি প্রকৃত ইতিহাস।সেই ধর্ষিত ,পীড়িত প্রেতপুরী বাংলা তাদের কল্পনায়ও আসেনা আজ।সেদিন ছিল সারা বাঙলা এক রণাঙ্গণ।একদিকে অত্যাধুনিক প্রশিক্ষিত ও উন্নত অগ্নিশ্রাবী সমরাস্ত্রে সজ্জিত পাকি-হায়েনার দল,অন্যদিকে বাংলার ঘরেঘরে দামাল মুক্তিসেনা।হাতে নানা সোর্স থেকে নিয়ে আসা স্বল্প সংখ্যক অনুন্নত অস্ত্র-থ্রিনটথ্রি রাইফেল,জংধরা গাদাবন্দুক।গোটা বাঙলার মাঠেঘাটে,ঘুপচিগলিতে মাত্র কয়েক ঘন্টার ট্রেনিং গ্রহণই ছিল প্রথমদিকের মুক্তিবাহিনীর আদতেই পুঁজি।আপন খুন ঢেলে স্বাধীনতা কেনার অমিত সাহস বুকে তাঁদের।দেশমাতৃকাকে দখলদার পাকহায়েনাদের নখর থেকে রক্ষা করতেই এই রক্তক্ষয়ী অসম জনযুদ্ধ।বাঙলার যত্রতত্র অস্তিত্বের এই লড়াইয়ে প্রতিপক্ষ পাকবাহিনীর সমরসজ্জিত অবস্তানের বিরুদ্ধে প্রতিরোধ গড়ে তুলে বাঙালি ছাত্র-জনতা প্রারম্ভেই।প্রাণ হাতের মুঠোয় নিয়ে লড়াই করতে হবে- এই ছিল সাড়ে সাতকোটি বাঙালির প্রত্যয়।সেদিনের সেই অস্তিত্বের লড়াইয়ে তুফানের বেগে ঝাপিয়ে পড়তে কেউ কাউকে বলে দেয়নি,বাধ্য করেনি অনভ্যস্ত হাতে মারণাস্ত্র তুলে নিতে।ডাক এসেছে যেন- ‘জাগো বাহে,কোনঠে সবাই।‘ সারা বাংলা উথালপাথাল কাঁপছে তখন একজন বঙ্গসার্দূলের অগ্নীমন্ত্রে।বিষ্ণুচক্রের মত ঘূর্ণীচক্রে সেই ডাক টেকনাফ থেকে তেঁতুলিয়ায়, বাংলার অন্তরাত্মায় পৌঁছে যায়।বানের ঢলের মত তরতর করে নেমে আসে একাত্তরের কুরুক্ষেত্রে নানা বয়েসী ছাত্র-জনতা,কুলি,মুঠে-মজুর,মাঠে লাঙ্গল ফেলে কিষাণের দল।৭ই মার্চের রেসকোর্সের জনসমুদ্রে বজ্রনিনাদে গর্জে উঠেছিল বঙ্গবন্ধুর বজ্রকন্ঠ।সেদিন থেকে মিছিলে –মিটিঙ্গে-স্লোগানে মুখরিত সারা বাংলার অলিগলি,রাজপথ,গ্রামগঞ্জ,শহর-বন্দর।অশান্ত-উদ্বেল জনতা যার যা হাতে তাই নিয়ে শুরু করে সশস্ত্র জঙ্গের প্রস্তুতি।অন্যদিকে বর্বর পাক-হানাদার বাহিনী অত্যাধুনিক ট্যাঙ্ক,সাঁজোয়া বহরে মেশিনগানের ব্যারেল তাক করে আছে স্বাধীনতাকামী বাঙ্গালির বুকে।বাঙ্গালির হাড়মাংশ শোষণের টাকায় কেনা স্বয়ংক্রিয় রাইফেল,কামান নিয়ে বাঙালি নিধনে প্রস্তুত ভীমদর্শন পাকপশুর দল।রাজাসনে বসেথাকা সামরিকজান্তা আলোচনার নামে কালক্ষেপণে অস্ত্র আর ঘাতক পাক-হায়েনা সেনার প্লাটুনগুলো আমদানি করতে থাকে গোপনে।বাঙ্গালিও বসে থাকেনা।যুদ্ধে অনবিজ্ঞ ছাত্র-জনতার সাথে যোগ দেয় বাঙালি পুলিশ-আনসার-ইপিয়ার প্রভৃতি।গড়ে তোলা হয় প্রতিরোধব্যুহ্ন।মরণপন জঙ্গের জন্যে প্রস্তুত হয় বাঙালি।